R1 miljoen vir munisipale vergadering by hotelSo lyk die sportsentrum wat teen sowat R21 miljoen opgerig is. Dit is steeds nie voltooi nie. (Foto: Nombulelo Damba-Hendrik/GroundUp) Deur Nombulelo Damba-Hendrik en Tsoanelo Sefoloko, GroundUp Raadslede van die Matatiele-munisipaliteit in die Oos-Kaap het na Umhlanga Rocks, noord van Durban, gereis vir ŉ jaarlikse beplanningsessie wat die klein munisipaliteit minstens R1 miljoen uit die sak gejaag het. Vanjaar se vergadering, by die Garden Court-hotel, het ses dae lank geduur: van 5 Februarie tot 10 Februarie. Altesame 108 kamers is bespreek – teen R1 500 per dag – en dit het nie spyseniering vir die afgevaardigdes ingesluit nie. Die 54 raadslede en hul personeel kon boonop reiskoste eis tot op ŉ bedrag van R3 000. Volgens sy webwerf bedien die munisipaliteit ŉ bevolking van sowat 220 000. Luncedo Walaza, woordvoerder van die Matatiele-munisipaliteit, sê die presiese bedrag sal later vandeesmaand bekend wees, maar R1 miljoen is vir die vergadering begroot. Hy het nie verduidelik waarom die raadslede verkies het om die vergadering in Durban te hou nie. Die stad is etlike ure van Matatiele. Walaza het wel gesê dat die geld geen munisipale projekte in die wiele sal ry nie en die vergadering was deel van ŉ proses om ŉ beter Matatiele vir almal te bou. Hy sê die plaaslike owerheid vaar goed. “Paaie word in stand gehou, vullis word verwyder, gras gesny, die stormwaterdreineringstelsel word verbeter en ons het omtrent alle nedersettings in Matatiele nou geëlektrifiseer,” sê hy. Die gras word inderdaad gesny en sommige paaie word in stand gehou, maar alles op Matatiele is nie ewe rooskleurig nie. Drie multimiljoenrandse projekte in Matatiele word al jare lank vertraag. Bouwerk aan die Matatiele-sportsentrum het in Oktober 2019 begin. Die eerste fase moes in Desember 2021 afgehandel gewees het, maar die kontrakteur het die pad gevat voor dit afgehandel is. Daar is ŉ heining en gras, maar nie veel meer nie. Pawiljoene, ŉ waghuisie en spreiligte moet nog geïnstalleer word. Volgens Walaza is sowat R21 miljoen aan fase 1 van die projek bestee. Die tweede projek bestaan uit drie graansilo’s waarvan bouwerk in die 2014-’15-boekjaar begin het en veronderstel is om opgaarplek vir boere te verskaf. Altesame R8,4 miljoen is hiervoor bestee en twee silo’s is agt jaar gelede klaar gebou. Die derde moet nog opgerig word. Geen van die afgehandelde silo’s is egter al ooit gebruik nie. Walaza sê die tender vir die afhandeling van die sportsentrum en silo het in Julie verlede jaar gesluit. Maar hy sê nie wanneer die twee projekte afgehandel gaan word nie. ŉ Derde projek – wat agt jaar gelede afgehandel is, maar nie gebruik word nie – is ŉ varsproduktemark. Walaza sê die munisipaliteit het R5,3 miljoen hieraan bestee, maar daar was geen reaksie van “belangstellende partye” om dit te gebruik nie. Daar is klaarblyklik geen belangstelling om die varsproduktemark te gebruik nie. Dit is teen sowat R5,3 miljoen opgerig. (Foto: Nombulelo Damba-Hendrik) Lubabalo Mandlamakhulu is ŉ inwoner van Itsokolele en hy sê die plaaslike regering beloof al sedert 2021 dat die sportsentrum voltooi gaan word. “As ons na hierdie veld kyk, is daar geen manier dat R21 miljoen bestee is nie. Die munisipaliteit beweer egter daar was ondergrondse rotse [wat die proses bemoeilik het]. Ons vraag is hoekom hulle ŉ plek met rotse gekies het, as daar soveel oop ruimtes in die dorp is,” sê hy. “Die mense woon ŉ vergadering in Durban by, maar ek kan jou verseker as inwoners gaan ons nie die resultate daarvan sien nie.” DA-raadslid Wonga Potwana sê opposisiepartye was gekant teen die idee om al die pad na Durban af te sit net om ŉ vergadering te hou. “Die vergadering moet plaasvind, maar in Matatiele mors ons geld. “Ons het 54 raadslede wat elk R3 000 in reiskoste gaan eis. Ons probleem by die Matatiele-munisipaliteit is dat ons nie koste besnoei nie. Daar is verskeie onafgehandelde projekte en weinig word daaraan gedoen,” sê hy.